Blanka Vlašić

**Blanka Vlašić** (Split, 8. studenog 1983.), hrvatska atletičarka, hrvatska rekorderka (208&nbsp;cm - 2. rezultat svih vremena) i dvostruka svjetska prvakinja u skoku u vis.

## Mladost

Rođena je u sportskoj obitelji. Otac Joško bio je uspješan atletičar, desetobojac i osvajač zlatne medalje na Mediteranskim igrama u Casablanci, gradu po kojem je i Blanka dobila ime. Majka Venera je bivša prvakinja Jugoslavije u skijaškom trčanju.

Privukla je pažnju svjetske atletske javnosti već sa 16 godina, kada je počela ostvarivati zapažene rezultate. S nepunih 17 godina nastupala je na Olimpijskim igrama u Sydneyu 2000 godine. Godinu poslije već ima šesto mjesto na Svjetskom atletskom prvenstvu u kanadskom Edmontonu. U konkurenciji juniora Blanka je bila nedodirljiva. Osvojila je dva naslova svjetske prvakinje. Prvi put je visinu od 200&nbsp;cm, preskočila na Hanžekovićevom memorijalu u Zagrebu, gdje je imala simboličan startni broj 200.

## Seniorski nastupi

Nakon uspješnog uzleta u svijetu seniorske atletike, veliko breme očekivanja rezultata od nje na Ljetnim olimpijskim igrama u Ateni 2004. godine od strane hrvatske javnosti, prekinulo je njezin niz uspješnih nastupa. Zbog stresa se pojavio nepravilan rad štitnjače, koja je operativno izvađena 2005.g. (slična stvar se dogodila i alpskoj skijašici Janici Kostelić). Bila je bez natjecanja 333 dana sve do prvenstva Hrvatske 2005., kada je preskočila 195&nbsp;cm. Blanka se uspješno vratila skokovima početkom 2006., kada ostvaruje tada najbolje rezultate svoje karijere (već otprije je hrvatska rekorderka s preskočenih 203 cm na otvorenom). Dobitnica je Državne nagrade za sport "Franjo Bučar" 2006. godine, a nominirana je i za najbolju atletičarku 2007. godine.

### Sezona 2007.

Godina 2007. bila je briljantna za Blanku Vlašić. Početak nije bio obećavajući. Na Europskom dvoranskom prvenstvu u Birminghamu bila je 5. s preskočenih 192&nbsp;cm. Nastupila je na osam dvoranskih mitinga, a na tri je pobijedila. Na atletskom mitingu u Splitu, 24. veljače 2007., bila je 2. s preskočenih 200&nbsp;cm.
Na prvom atletskom mitingu na otvorenom, u katarskoj Dohi, pobijedila je s novim hrvatskim rekordom 204&nbsp;cm. Na mitingu u Madridu, preskočila je 205&nbsp;cm, a samo tjedan dana kasnije, 30. srpnja 2007. preskočila je visinu od 206&nbsp;cm na atletskom mitingu u Solunu i tako postavlja novi osobni i hrvatski državni rekord, kojeg samo tjedan dana poslije ruši na atletskom mitingu u Stockholmu skokom od 207&nbsp;cm. Tako je četiri puta u sezoni rušila osobni i hrvatski rekord. Sedam puta pokušala je srušiti svjetski rekord Bugarke Stefke Kostadinove od 209&nbsp;cm.

Na svjetskom atletskom prvenstvu u japanskoj Osaki, 2. rujna 2007., skokom od 205&nbsp;cm (iz trećeg pokušaja), postala je svjetska atletska prvakinja.

Pobijedila je na 18 od 19 natjecanja u sezoni na otvorenom, uključujući i mitinge Zlatne lige u Parizu, Rimu, Zürichu, Bruxellesu i Berlinu. Jedino je u Oslu bila druga. Pobijedila je na svjetskom atletskom finalu u Stuttgartu. Na 20 natjecanja, preskočila je 200&nbsp;cm. Čak 11 puta preskočila je 202&nbsp;cm na otvorenom, sve ostale atletičarke ukupno 8 puta u sezoni. Sa 207&nbsp;cm, došla je na diobu drugog mjesta svih vremena. Imala je 6 najboljih skokova sezone i 8 od najboljih 10. Proglašena je evropskom atletičarkom godine. Nominirana je za najbolju svjetsku atletičarku godine i bila je druga. Svjetska atletska federacija (IAAF), proglasila je njen skok od 207&nbsp;cm, najboljim ženskim atletskim rezultatom godine. U izboru Sportskih novosti, proglašena je najboljom sportašicom Hrvatske u 2007. Ušla je u povijest, kao prva koja je dobila glasove baš svih novinara (365). Druge sportašice nisu dobile nijedan glas, što nije uspjelo ni Janici Kostelić.

### Sezona 2008.

Blanka je u novoj sezoni na otvorenom *(do 1. VI.)* pobijedila na svih osam natjecanja na kojima je bila. I to uvijek sa skokovima preko dva metra. Seriju pobjeda započela je na dvoranskim natjecanjima. Na mitingu u Göteborgu 29. siječnja ostvarila je prvu pobjedu u sezoni, preskočivši 201&nbsp;cm. Pobijeđivala je redom u Arnstadtu 2. veljače, s preskočenih 203&nbsp;cm, u Banskoj Bistrici 5. veljače s preskočenih 204&nbsp;cm te u Karlsruheu 10. veljače s preskočenih 202&nbsp;cm. Prije nastupa u Splitu u dvorani Gripe, tužila se na bolove u kuku, ali je opet pobijedila s rekordom mitinga od 201&nbsp;cm. U svibnju počinje sezona na otvorenom, a Blanka i dalje suvereno skače. Blanka je vlasnica prvih šest najboljih rezultata sezone, od kojih je najviši 206&nbsp;cm. Jedino je Jelena Slesarjenko zabilježila pobjedu u ovoj godini, ali na mitingu na kojem Blanka nije sudjelovala.

### Sezona 2009.
Blanka u kolovozu u Berlinu brani titulu svjetske prvakinje, a 31. kolovoza na Hanžeku, u Zagrebu, obara svoj osobni rekord preskačući 208&nbsp;cm, što je drugi rezultat svih vremena.

### Sezona 2010.
Na Svjetskom dvoranskom prvenstvu u katarskoj Dohi bila je prva s preskočenih 200&nbsp;cm, čime je obranila naslov. Na Europskom prvenstvu u Barceloni, Blanka je osvojila zlatnu medalju s preskočenih 203&nbsp;cm, što joj je bio rezultat sezone. Na Kupu kontinenata održanom u Splitu pobijedila je pred 20 000 gledatelja.

Krajem prosinca 2010 , u izboru Međunarodnog udruženja sportskih novinara (AIPS) španjolski tenisač Rafael Nadal i Blanka Vlašić izabrani su za najbolje sportaše svijeta u 2010. godini.

## Rezultati

**2006.**
* siječanj 2006. - preskočenih 200&nbsp;cm, dvoranski miting u Moskvi
* siječanj 2006. - preskočenih 200&nbsp;cm, atletski miting u Arnstadtu
* veljača 2006. - preskočenih 202&nbsp;cm, miting u Weinheimu
* 14. veljače 2006. - preskočenih **205** cm (**apsolutni** hrvatski rekord u skokovima u vis za žene) - dvoranski atletski miting Banska Bistrica
* 12. ožujka 2006. - Srebrna medalja na Svjetskom dvoranskom prvenstvu u atletici Moskva 2006. (preskočenih 200&nbsp;cm)

**2007.**
* 21. srpnja 2007. - preskočenih **205** cm (hrvatski rekord u skokovima u vis za žene) - atletski miting u Madridu
* 30. srpnja 2007. - preskočenih **206** cm (hrvatski rekord u skokovima u vis za žene) - atletski miting u Solunu
* 7. kolovoza 2007. - preskočenih **207** cm (hrvatski rekord - atletski miting u Stockholmu
* 2. rujna 2007. - svjetska atletska prvakinja, s preskočenih **205** cm u Osaki, Japan.
* 7. rujna 2007. - zlatna liga, prvo mjesto s preskočenih **204** cm u Zürichu
* 14. rujna 2007. - zlatna liga, prvo mjesto s preskočenih **203** cm u Bruxellesu
* 16. rujna 2007. - zlatna liga, prvo mjesto s preskočenih **200** cm u Berlinu
* 22. rujna 2007. - Svjetsko atletsko finale u Stuttgartu, pobjeda s 200&nbsp;cm
* 28. rujna - Grand Prix u Šangaju, pobjeda s 202&nbsp;cm

**2008.**
* 9. svibnja 2008. -Super Grand Prix u Dohi, pobjeda s 203&nbsp;cm
* 1. lipnja - Miting zlatne lige u Berlinu, pobjeda s 203&nbsp;cm
* 6. lipnja - Miting zlatne lige u Oslu, pobjeda s 204&nbsp;cm
* 22. lipnja - atletski kup Evrope u Istanbulu, pobjeda s 206&nbsp;cm
* 23. kolovoza - Olimpijske igre u Pekingu, osvojila je srebro s preskočenih 205&nbsp;cm
* 29. kolovoza - Miting zlatne lige u Zürichu, pobjeda s 201&nbsp;cm
* 5. rujna - Miting zlatne lige u Bruxellesu, druga s 200&nbsp;cm
* 9. rujna - IAAF Grand Prix miting u Zagrebu, pobjeda s 204&nbsp;cm
* 14. rujna - Svjetsko atletsko finale u Stuttgartu, pobjeda s 201&nbsp;cm

**2009.**
* 26. siječnja 2009. - dvoranski miting u Rijeci , pobjeda s 203&nbsp;cm 
* 3. veljače 2009. - dvoranski atletski miting Malmö, pobjeda s 201&nbsp;cm
* 7. veljače 2009. - dvoranski atletski miting Stuttgart, pobjeda s 204&nbsp;cm 
* 11. veljače 2009. - dvoranski atletski miting Banska Bystrica, pobjeda s 201&nbsp;cm
* 15. veljače 2009. - dvoranski atletski miting Karlsruhe, druga s 205&nbsp;cm
* 21. veljače 2009. - dvoranski atletski miting Split, pobjeda s 202&nbsp;cm 
* 8. travnja 2009. - Miting Super Grand Prix Doha, pobjeda s 205&nbsp;cm
* 14. lipnja 2009. - Miting zlatne lige u Berlinu, druga s 203&nbsp;cm
* 3. srpnja 2009. - Miting zlatne lige u Oslu, pobjeda s 200&nbsp;cm 
* 10. srpnja 2009. - Miting zlatne lige u Rimu, druga s 197&nbsp;cm
* 17. srpnja 2009. - Miting zlatne lige u Parizu, pobjeda s 199&nbsp;cm
* 25. srpnja 2009. Grand Prix Mitingu u Londonu, preskočenih 2.02 metara
* 28. srpnja 2009. -Super Grand Prix u Monacu, pobjeda s 203&nbsp;cm
* 20. kolovoza 2009. - svjetska atletska prvakinja, s preskočenih **204** cm u Berlinu, Njemačka.
* 28. kolovoza - Miting zlatne lige u Zürichu, pobjeda s 201&nbsp;cm
* 31. kolovoza - IAAF Grand Prix miting u Zagrebu, pobjeda s 208&nbsp;cm (hrvatski rekord u skokovima u vis za žene - 2. svjetski rezultat svih vremena)

**2010.**
* 21. listopada **Najbolja atletičarka Evrope**
* 21. studenog **Najbolja atletičarka svijeta**.
* 26. prosinca **Najbolja sportašica Evrope**.
* 30. prosinca -**Najbolja sportašica svijeta** u izboru Međunarodnog udruženja sportskih novinara 
## Postignuća na velikim natjecanjima

## Izvori

## Vanjske veze

* Službena stranica Blanke Vlašić
* Životopis na službenim stranicama OI u Pekingu 2008.